Na osnovu člana 132a stava 3 Zakona o radu ("Službeni list RCG", br. 43/03 i 79/04), Ministarstvo rada i socijalnog staranja donosi

Pravilnik o načinu i postupku evidencije udruženja poslodavaca i bližim kriterijumima za utvrđivanje reprezentativnosti ovlašćenih udruženja poslodavaca

*Pravilnik je objavljen u "Službenom* *listu RCG", br. 34/2005 od 9.6.2004. godine.*

**I OPŠTE ODREDBE**

**Član 1**

Ovim pravilnikom propisuje se način i postupak evidencije udruženja poslodavaca i bliži kriterijumi za utvrđivanje reprezentativnosti ovlašćenih udruženja poslodavaca, u smislu člana 132a st. 2 i 3 Zakona o radu.

**Član 2**

Udruženja poslodavaca evidentiraju se kod ministarstva nadležnog za poslove rada (u daljem tekstu: ministarstvo), na način i po postupku propisanim ovim pravilnikom.

**Član 3**

Udruženje poslodavaca, u smislu člana 2 ovog pravilnika, smatra se udruženje poslodavaca koje je upisano u registar kod ministarstva nadležnog za poslove uprave (u daljem tekstu: nadležni organ), u skladu sa posebnim zakonom.

**II UPIS U EVIDENCIJU**

**Član 4**

Upis u evidenciju udruženja poslodavaca, vrši se na osnovu prijave za upis.

Prijavu za upis podnosi predsjednik udruženja (u daljem tekstu: predsjednik), odnosno lice kojeg on ovlasti.

Uz prijavu za upis, podnosi se:

- odluka o registraciji kod nadležnog organa;

- odluka o izboru predsjednika, odnosno ovlašćenje za lice koje on ovlasti.

**Član 5**

Evidencija se vodi u Knjigu evidencije udruženja poslodavaca (u daljem tekstu: Knjiga evidencije), na propisanom obrascu.

Obrazac Knjige evidencije odštampan je uz ovaj pravilnik i čini njegov sastavni dio.

Ovlašćeno lice ministarstva izdaje potvrdu podnosiocu prijave o izvršenom upisu, odnosno o promjeni činjenica koje se upisuju u Knjigu evidencije.

**Član 6**

Knjiga evidencije se štampa u obliku tvrdo ukoričene knjige sa 100 listova formata A-4.

Na koricama Knjige evidencije označava se: "KNJIGA EVIDENCIJE UDRUŽENJA POSLODAVACA".

Na listu između korica i prvog upisanog lista (obrasca) upisuje se naziv i sjedište ministarstva.

Svaka Knjiga evidencije označava se rimskim brojevima.

**Član 7**

Obrazac Knjige evidencije sadrži sljedeće podatke:

- redni broj;

- naziv udruženja poslodavaca;

- datum upisa;

- datum registracije kod nadležnog organa;

- ime i prezime predsjednika, odnosno lica koje on ovlasti;

- sjedište (adresa i broj telefona);

- broj i datum potvrde o upisu u Knjigu evidencije;

- razlozi za brisanje iz Knjige evidencije;

- napomena.

**Član 8**

Upis u Knjigu evidencije vrši se mastilom ili hemijskom olovkom.

Greške prilikom upisivanja se ispravljaju tako što se pogrešno upisana riječ ili više riječi precrtaju crvenom linijom, a novi upis se čitko napiše iznad precrtanog teksta.

Uz svaki ispravak stavlja se datum i potpis lica koje vodi Knjigu evidencije.

Ako se radi o većim greškama cijeli upis se poništava precrtavanjem evidencionog lista kosom crvenom linijom i upis se vrši na prvom slobodnom listu.

**Član 9**

Udruženje poslodavaca je dužno da prijavi svaku promjenu činjenica koje se upisuju u Knjigu evidencije kod ministarstva u roku od 15 dana, od dana nastanka promjene.

**Član 10**

Udruženje poslodavaca briše se iz Knjige evidencije na osnovu rješenja o brisanju iz registra udruženja, koju donosi nadležni organ.

**Član 11**

Za svako upisano udruženje poslodavaca uz Knjigu evidencije otvara se dosije, u koji se ulaže dokumentacija iz člana 4 ovog pravilnika.

Na omotu dosijea upisuje se naziv subjekta upisa i redni broj pod kojim je izvršen Upis.

**III BLIŽI KRITERIJUMI ZA UTVRĐIVANJE** **REPREZENTATIVNOSTI**

**Član 12**

Ovlašćeno udruženje poslodavaca smatra se reprezentativnim, ako:

- je upisano u Knjigu evidencije u skladu sa ovim pravilnikom;

- članovi udruženja imaju najmanje 25% zaposlenih u privredi Republike Crne Gore i učestvuju u društvenom bruto proizvodu Republike najmanje 25%;

- ima potpisan sporazum o poslovnoj saradnji sa ovlašćenom organizacijom sindikata;

- je osnovni cilj i djelatnost, vođenje socijalnog dijaloga i kolektivno pregovaranje;

- je član međunarodne organizacije poslodavaca, koja se bavi pitanjem socijalnog dijaloga na internacionalnom ili regionalnom nivou (IOE ili UNICE).

**Član 13**

Ukoliko se u postupku utvrdi da dva ili više udruženja poslodavaca ispunjavaju uslove reprezentativnosti iz člana 12 ovog pravilnika, ovlašćenim udruženjem poslodavaca za socijalni dijalog i kolektivno pregovaranje, smatra se udruženje poslodavca čiji članovi imaju veći procenat zaposlenih u privredi Republike.

**Član 14**

Na postupak za utvrđivanje reprezentativnosti ovlašćenih udruženja poslodavaca, shodno se primjenjuje Zakon o opštem upravnom postupku, ako ovim pravilnikom nije drukčije uređen.

**Član 15**

Zahtjev za utvrđivanje reprezentativnosti ovlašćenog udruženja poslodavaca podnosi se ministarstvu.

Zahtjev iz stava 1 ovog člana podnosi predsjednik udruženja ili lice koje on ovlasti.

Uz zahtjev iz stava 2 ovog člana, podnosi se:

- statut udruženja poslodavaca;

- pristupnice članova udruženja popunjene u skladu sa statutom udruženja;

- spisak članova udruženja koji sadrži: naziv člana udruženja, sjedište (adresu i broj telefona);

- dokaz o broju zaposlenih članova udruženja;

- dokaz o ukupnom prihodu po završnom računu za prethodnu godinu izražen u procentu u odnosu na društveni bruto proizvod Republike, koji je potpisan od strane ovlašćenog lica i ovjeren pečatom nadležnog organa, koji obračunava prihod;

- sporazum o poslovnoj saradnji sa ovlašćenom organizacijom sindikata;

- potvrdu o članstvu u međunarodnoj ili regionalnoj organizaciji poslodavaca, koja se bavi pitanjem socijalnog dijaloga i prevod potvrde ovjeren od strane sudskog tumača.

**Član 16**

O zahtjevu iz člana 15 ovog pravilnika odlučuje ministarstvo rješenjem u roku od 15 dana od dana podnošenja zahtjeva.

**Član 17**

O svakoj promjeni iz čl. 12 i 15 ovog pravilnika, reprezentativno udruženje poslodavaca je dužno da obavijesti ministarstvo.

U slučaju kada ministarstvo utvrdi da promjene iz stava 1 ovog člana, utiču na reprezentativnost udruženja poslodavaca, donosi odgovarajuće rješenje i o tome obavještava udruženja poslodavaca upisanih u Knjigu evidencije.

**IV ZAVRŠNA ODREDBA**

**Član 18**

Ovaj pravilnik stupa na snagu osmog dana od dana objavljivanja u "Službenom listu Republike Crne Gore".

Broj: 0101-4408

Podgorica, 3. jun 2005. godine

**Ministarstvo rada i socijalnog staranja**

Ministar,

**Slavoljub Stijepović**, s.r.

**Korica Knjige evidencije**

|  |
| --- |
|     **KNJIGA EVIDENCIJE****UDRUŽENJA POSLODAVACA**      **Podgorica**    |

**Prva unutrašnja strana Knjige evidencije**

|  |
| --- |
|     **REPUBLIKA CRNA GORA****MINISTARSTVO RADA I SOCIJALNOG STARANJA**      **Podgorica**     |

**Broj listova 1 do 100**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **1** | **2** | **3** | **4** | **5** | **6** | **7** | **8** | **9** |
| **Redni broj** | **Naziv udruženja poslodavaca** | **Datum upisa** | **Datum registr. udruž. kod nadle. organa** | **Ime i prezime predsjednika, odnosno lica koje on ovlasti** | **Sjedište (adresa i broj telefona)** | **Broj i dat. potvrde o upisu u Knjigu evidencije** | **Razlozi za brisanje iz Knjige evidencije** | **Napomena** |
|      |  |  |  |  |  |  |  |  |
|      |  |  |  |  |  |  |  |  |
|      |  |  |  |  |  |  |  |  |